**Udspil om den folkelige opbakning til den vedvarende energi**

|  |
| --- |
| Dok. ansvarlig: ANS |
| Sekretær: ANS |
| Sagsnr.: s2022-998 |
| Doknr: d2023-3142-3.1 |
| 21-10-2022 |

**Sammen om den grønne energi**

**Hvordan sikrer vi øget lokal opbakning til VE midt i en forsyningskrise?**

Dette notat har til formål at belyse alternative løsningsforslag til, hvordan udrulningen af ny grøn energi kan accelereres samtidigt med, at den lokale og nationale opbakning øges. Midt i en europæisk forsyningskrise, er det afgørende at finde nye måder at tilgå problematikken på samtidigt med, at det fastholdes, at den vedvarende energi ikke må fordyres.

**Udspillet peger på følgende konkrete forslag**

• Fjernelse af leveringspligten. I dag er det ikke muligt at tilbyde lokale borgere en billigere eller gratis strøm ved opførelse af anlæg, fordi alle borgere skal kunne tilbydes det samme produkt. Det vil styrke den lokale opbakning til VE, hvis man konkret kan se, at strømmen også går til ens eget lokalområde.

• Lokale klimaborgerting. Det er afgørende, at det ikke bliver de mest negative stemmer, som lægger tonen i debatten om vedvarende energi. Gennem et tilfældigt udvalgt klimaborgerting kan det sikres, at den stille majoritet høres i et spørgsmål om VE, fremfor blot dem som råber højst.

• Der skal være en større fleksibilitet I, hvordan pengene fra VE kan bruges lokalt. ”Grøn Pulje” er i dag et ufleksibelt engangsbeløb som sjældent lykkedes med at give lokalområder det de efterspørger. Den bør omlægges til løbende tilskud.

• Erfaringer viser, at de projekter der lykkedes ofte, er dem, som får inddraget lokalområdet tidligt i processen. Mange misforståelser kan ryddes af vejen, hvis fremtidige klimaborgerting og lokalområde involveres i processen fra start af.

**Hvis den grønne omstilling gøres dyrere, så går den i stå**

Grøn energi på land møder en række barrierer, som forsinker udbygningen. Derfor er der en stor risiko for, at de politiske målsætninger om en firdobling af den vedvarende energi på land før 2030 mislykkedes. Dette ville være katastrofalt for den grønne omstilling i Danmark.  
  
Årsagerne er mange. Det er blevet dyrere at købe, opsætte og tilslutte vedvarende energi og så forventes det i stigende grad, at den vedvarende energi betaler lokalområder ressourcer på et niveau, som ikke er kendt fra nogen andre brancher. Samtidigt er der på trods af dette stadigvæk en tendens til, at projekter stoppes eller forhindres i kommunerne, fordi dialogen bryder sammen eller kravene om endnu større lokale gevinster bliver for høje. Der er kort sagt brug for et nyt syn på den vedvarende energi, hvor vi tænker i nye måder at få forskelligartede interesser til at spille sammen i fællesskab for den grønne omstilling, fremfor udelukkende at tænke i flere midler.

I dette udspil kommer vi med en række af vores forslag. Vi foreslår, at der oprettes lokale klimaråd, der kan få det tavse flertal i spil i diskussioner om den grønne energi. Vi foreslår, at energivirksomheder får mulighed for at tilbyde naboer gratis strøm og, at der bliver større frihedsgrader til at bruge eksisterende midler lokalt der, hvor de rent faktisk gør en forskel. Og så foreslår vi, at man samtænker den vedvarende energi med andre tiltag, såsom fjernvarme der kan skabe merværdi for lokalområder til vedvarende energi.   
  
**Hvilke ordninger eksisterer for lokale gevinster i dag?**

Til trods for, at vind og sol ikke blot bidrager til den grønne omstilling, men også bringer øgede arbejdspladser, skatter og forsyningssikkerhed, så eksisterer der en række særlige ordninger for vedvarende energi. Der findes salgsoptionen som giver naboer en ret til at kunne sælge deres bolig til opstilleren til markedspris og værditabsordningen som har til hensigt at kompensere for tabt værdi af ejendommen f.eks. hvis en vindmølle placeres, så den skader borgerens udsigt. De to vigtigste ordninger som tilfører værdi er dog VE-bonus og grøn pulje.  
  
Gennem VE-bonusordningen får beboere indenfor 4-8 gange møllehøjde eller 200m til sollceller ret til et årligt beløb, der afhænger af strømprissen. I gennemsnit har ordningen sikres 6.500.kr årligt til naboer til VE. Samtidigt har kommunerne gennem grøn pulje [haft krav på](https://fm.dk/media/18085/klimaaftale-for-energi-og-industri-mv-2020.pdf) et engangsbeløb på 125.000 kr. pr MW for landvindmøller og 40.000 kr. pr. MW for solceller. Kommunerne kan anvende midlerne bredt til kommunale formål, men der er mange bindinger på hvad midlerne kan bruges til i praksis. Vedvarende energi bidrager også med en højere grundskyld. Når solceller placeres på landbrugsjord, så ændres jorden til erhvervsjord som har en markant højere beskatning. Det er kun midlerne fra Grundskylden, som går direkte i kommunekassen.

Samlet forventes den akkumulerede merbidrag fra sol- og vind på land at bidrage til kommunerne med 1.7 mia.kr frem mod 2030 (Figur 1) i de statslige VE-ordninger. Det er dog værd at bemærke, at disse blot udgør en lille andel af, hvad der laves af aftaler mellem opstillere og lokalbefolkningen. Det største tilsluttede markanlæg i Kassø udløste en grøn pulje på omkring 11 mio.kr til Aabenraa Kommune.

*Figur 1: Følger finansministeriets antagelser om kommende elpriser for VE-bonussen, et 2030 mål om 20GW sol og 8.2 GW landvind og en uændret jordværdi og beskatning for grundskyld. Grundskyld kan dog være højere, da jorden må forventes at stige i værdi og grundskyldspromillen ændres fra 2024*

Alligevel ytres det fra nogle kommuner, at der burde være flere lokale gevinster. Dette vil dog få den klare konsekvens, at den vedvarende energi fordyres. Samtidigt anerkender Green Power Denmark, at det er afgørende at sikre, at der kommer en større fleksibilitet i den måde som lokalområder oplever en gevinst ved den vedvarende energi, hvor der er et bedre match mellem ønsker i lokalområdet og mulighederne i lovene om VE. Der er også behov for en ny måde at sikre borgerinddragelse, så lokale gevinster ikke bliver en måde at kompensere de vrede, men i stedet bliver en dialog mellem lokalområde og VE-opstillerne, hvor konfliktniveauet sænkes og de fælles løsninger findes.

**Forslag 1: Leveringspligten skal fjernes, så det er muligt at tilbyde naboer billigere eller gratis strøm**

Leveringspligten fastlægger, at alle el-kunder har krav på at kunne modtage det samme produkt. Elselskaberne eller producenterne må altså ikke gøre forskel på forbrugerne, uanset lokale hensyn. Det betyder i praksis, at det ikke er muligt for f.eks. en el producent at tilbyde naboer billigere eller gratis strøm uden, at man samtidigt vil kunne kræve det fra alle andre forbrugere.

Ofte er ønsket om billigere strøm noget der efterspørges når projekter besluttes, da det giver lokalområdet en klar følelse af, at det nye anlæg også er der for deres skyld. Samtidigt sikrer det, at man økonomisk kan mærke fordelen af at bidrage til mere billig og grøn strøm for Danmark. I en energi- og forsyningskrise, så vil dette være en særlig kraftfuld drivkraft i den grønne omstilling af vores energisektor.   
  
Green Power Denmark mener, at leveringspligten skal fjernes og erstattes af et krav om, at alle skal kunne modtage ét el produkt, men at producenter og elselskaber skal kunne tilbyde specifikke lokale løsninger, der passer til området eller til den enkelte kundes forhold. Dette vil give mulighed for at tilbyde gratis eller billig strøm til lokalområder, som opsætter VE, der vil få en klar lokal gevinst som ikke er penge, men en håndgribelig forskel i deres hverdag direkte forbundet til anlægget i deres lokalområde.

**Forslag 2: Klimaborgerting**

I debatten om opbakningen til nye parker med vedvarende energi, så er det ofte de mest kritiske røster, der får lov at fylde både i medierne og i nogle lokale beslutningsprocesser. I den brede befolkning er, der en massiv opbakning til den grønne omstilling af vores energisektor og lokalt ønsker et klart flertal også, at der i deres kommune placeres mere VE. En undersøgelse I 2021 fra det tidligere Dansk Solkraft viste f.eks., at 92% af danskerne i meget høj, høj eller nogen grad ønskede solcelleprojekter i deres kommune. 63% af danskerne ville i meget høj eller i høj grad have et projekt. Det er derfor afgørende, at man ikke overvurderer effekten af den såkaldte NIMBY(Not-in-my-back-yard)-effekt.   
  
Dette flertal bliver ikke altid hørt. I stedet får få kritiske røster lov til at tale på vegne af hele lokalområder, fordi det ganske enkelt er dem som er mest aktive og som får mediernes interesse. I Green Power Denmark mener vi, at det grønne flertal også skal høres i processerne, så det sikres, at det ikke bare er de mest højlydte som bliver hørt.  
  
Derfor støtter vi ideen om et Klimaborgerting, hvor borgere tilfældigt og repræsentativt udtrækkes til et panel, som skal høres når nye projekter med vedvarende energi sættes i søen. Dette kan give politikerne et afgørende indblik i om modstanden mod et projekt er repræsentativt for hele kommunen, men skabe en stærkere dialog mellem lokalsamfund, developere og politikere.

**Forslag 3: Mere frihed til udmøntningen af grøn pulje**

En af de store udfordringer, der er ved de eksisterende VE-ordninger er, hvor ufleksible de er. Dette er særligt tilfældet med ”Grøn Pulje” som idet, at den kommer som et éngangsbeløb, der kun må bruges til særlige formål sjældent, kan løse, hvad der efterspørges lokalt.   
  
Nogle gange kan ønsket lokalt være, at man der holdes liv i det lokale forsamlingshus eller, at der opføres noget som kræver løbende vedligehold. Reelt er der meget få investeringer som kan foretages, der ikke kræver, at man som lokalområde afsætter ressourcer selv til at dække de løbende omkostninger. Derfor mener vi i Green Power Denmark, at det vil være fordelagtigt, hvis grøn pulje omlægges til et løbende rul, fremfor et engangsbeløb.   
  
Samtidigt bør man også genbesøge om reglerne i dag er for stramme for hvad pengene kan bruges til. Formålet må være at sikre den maksimale fleksibilitet til, at man i lokalområderne kan bruge pengene på den måde som giver mest mening for dem. Hvis det er at holde liv i den lokale skole eller forsamlingshus, så bør staten ikke stille sig i vejen.

**Forslag 4: Tidligere inddragelse af lokalbefolkningen i projekter**

Ofte sker de største misforståelser ved, at dialogen mellem kommune, opstiller og lokalbefolkningen ikke er blevet igangsat tidligt nok. Dette giver grobund til at nogle få modstandere af et projekt kan sprede forkerte oplysninger eller, at et projekt ikke i tilstrækkelig grad bliver tilpasset lokalområdets ønsker.  
  
Det er sjældent muligt at sætte den gode dialog på flaske. Men én ting der i hvert fald er sikkert, er at dialogen sjældent får et godt forløb, hvis nogen parter føler, at de ikke bliver informeret. Vi ønsker derfor, at de nye klimaborgerting tidligt i projektets fase skal inddrages i samspil med de lokale naboer, så ønsker kan indpasses før et færdigt projekt, rammer det politiske niveau og konfliktniveauet derfor potentielt forøges.